AMR เคาะงบ 50 ลบ. ซื้อหุ้นคืน เสริมสภาพคล่อง-สร้างความเชื่อมั่นนักลงทุน
AMR เคาะงบ 50 ลบ. ซื้อหุ้นคืน เสริมสภาพคล่อง สร้างความเชื่อมั่นนักลงทุน ดันผลตอบแทน ROE-EPS เพิ่ม หนุนราคาหุ้นเคลื่อนไหวอย่างมีเสถียรภาพ
AMR เคาะงบ 50 ลบ. ซื้อหุ้นคืน เสริมสภาพคล่อง สร้างความเชื่อมั่นนักลงทุน ดันผลตอบแทน ROE-EPS เพิ่ม
12 ก.ย. 2565

นายมารุต ศิริโก ประธานเจ้าหน้าที่บริหาร บริษัท เอเอ็มอาร์ เอเซีย จำกัด (มหาชน) หรือ AMR เปิดเผยว่าที่ประชุมคณะกรรมการบริษัทฯ เมื่อวันที่ 2 กันยายน 2565 ที่ผ่านมา ได้มีมติอนุมัติโครงการซื้อหุ้นคืนเพื่อบริหารทางการเงินในวงเงินไม่เกิน 50 ล้านบาท โดยจำนวนหุ้นที่จะซื้อคืนไม่เกิน 10 ล้านหุ้น มูลค่าที่ตราไว้หุ้นละ 0.50 บาท หรือคิดเป็นจำนวนไม่เกิน 1.67% ของหุ้นที่จำหน่ายได้แล้วทั้งหมด ทั้งนี้ กำหนดระยะเวลาที่จะซื้อหุ้นคืนตั้งแต่วันที่ 20 กันยายน 2565 ถึงวันที่ 17 มีนาคม 2566
สำหรับแหล่งที่มาของเงินที่ใช้เป็นเงินสดจากการดำเนินงาน ที่เกิดจากการรับชำระเงินจากลูกหนี้การค้า และสภาพคล่องส่วนเกินจากกำไรสะสม ทั้งนี้ ตามงบการเงินฉบับสอบทาน ณ วันที่ 30 มิถุนายน 2565 บริษัทมียอดลูกหนี้การค้า และลูกหนี้อื่น 763.71 ล้านบาท
ส่วนเงินทุนที่ได้รับจากการเสนอขายหุ้นครั้งแรก ซึ่งมียอด คงเหลือ ณ 30 มิถุนายน 2565 จำนวน 900 ล้านบาทนั้น ซึ่งถูกเก็บไว้ในรูปเงินสด เงินฝากธนาคาร เงินลงทุนระยะสั้น ไม่มีภาระผูกพัน ซึ่งบริษัทฯ จะไม่ได้นำมาใช้ในการซื้อหุ้นคืนครั้งนี้
“เงินที่ได้จากการขายหุ้นไอพีโอ เรามีแผนใช้สำหรับการพัฒนาธุรกิจด้านระบบคมนาคมขนส่ง ด้านพลังงาน และเมืองอัจฉริยะ 852 ล้านบาท แบ่งเป็นจำนวน 200 ล้านบาท ใน ไตรมาส 4/2565 ส่วนอีก 652 ล้านบาท มีแผนใช้เงิน ในช่วง 2566 – 2567 และมีแผนใช้เงินทุนสำหรับการวิจัยและพัฒนาด้านการให้บริการและต่อยอดเทคโนโลยี 48 ล้านบาท ในไตรมาส 4/2565”  
โดยการซื้อหุ้นคืนในครั้งนี้ มีวัตถุประสงค์ เพื่อใช้สภาพคล่องทางการเงินได้อย่างมีประสิทธิภาพ สร้างความเชื่อมั่นต่อสถานะทางการเงินที่แข็งแกร่ง และศักยภาพในการสร้างผลตอบแทนในอนาคตของบริษัท และเพิ่มสัดส่วนผลตอบแทนต่อส่วนของผู้ถือหุ้น (Return on Equity) ทำให้มีอัตราผลตอบแทนผู้ต่อหุ้นสูงขึ้น เนื่องจากจำนวนหุ้นรวมลดลง อีกทั้งเชื่อว่าจะทำให้ราคาหุ้นมีเสถียรภาพมากขึ้น